ג'ון ג'יי גיליגן

ג'ון ג'ויס גיליגן (באנגלית: John Joyce Gilligan ; ) היה פוליטיקאי אמריקאי מאוהיו, איש המפלגה הדמוקרטית, שכיהן כחבר בית הנבחרים של ארצות הברית וכמושל אוהיו ה-62 בשנים 1971–1975. הוא היה אביה של קתלין סבליוס, שכיהנה כמושלת קנזס ולאחר מכן כמזכירת הבריאות ושירותי האנוש של ארצות הברית. גיליגן וסבליוס הם האב והבת היחידים שנבחרו שניהם כמושלים של מדינות ארצות הברית.

ראשית חייו
ג'ון ג'יי גיליגן נולד בסינסינטי, כבנם של הארי גיליגן, מארגן הלוויות, ושל רעייתו בלאנש. אחותו התאומה הייתה ג'ין ג'ויס גיליגן. המשפחה הייתה אירית-קתולית. ב-1939 סיים גיליגן את לימודיו בבית הספר התיכון סנט קסויאר שבסינסינטי. ב-1943 הוא סיים את לימודיו באוניברסיטת נוטרדאם וב-1947 את לימודיו בקולג' למשפטים של אוניברסיטת סינסינטי. בין לבין הוא שירת במהלך מלחמת העולם השנייה בצי ארצות הברית במערכה באוקיינוס האטלנטי, במערכה באוקיינוס השקט ובקרב על הים התיכון כקצין תותחנות במשחתת.

קריירה
לאחר המלחמה שב גיליגן לסינסינטי, שם הוא לימד ספרות באוניברסיטת קסויאר בין השנים 1948–1953. הוא גם שימש כחבר מועצת העיר סינסינטי בשנים 1953–1963, וב-1962 הוא היה מועמד לבית הנבחרים של ארצות הברית. ב-1964 הוא נבחר לבית הנבחרים של ארצות הברית וכיהן בו מינואר 1965 ועד ינואר 1967. בבחירות של 1966 הוא נוצח בהפרש קטן כאשר ניסה להיבחר לכהונה שנייה על ידי הרפובליקני רוברט טאפט ג'וניור לאחר שהאספה הכללית של אוהיו שנשלטה על ידי הרפובליקנים קבעה גבולות חדשים למחוז הבחירה שלו כך שהם יקבלו יתרון. ב-1968 ניצח גיליגן בבחירות המקדימות של הדמוקרטים את הסנאטור המכהן ומושל אוהיו לשעבר פרנק לאושי, אך בבחירות הכלליות הוא נוצח בהפרש קטן לרפובליקני ויליאם בארט סקסבי לאחר שלאושי סירב לתמוך בו בבחירות הכלליות.

ב-1970 נבחר גיליגן כמושל אוהיו, לאחר שניצח את מבקר המדינה של אוהיו, הרפובליקני רוג'ר קלאוד, וכיהן כמושל בשנים 1971–1975. ההישג המשמעותי שלו כמושל היה הנהגתו של מס הכנסה מדינתי. בבחירות של 1974, נוצח גיליגן על ידי ג'ים רודס, שכיהן לפניו כמושל במשך שמונה שנים, אך נמנע ממנו להתמודד על כהונה נוספת רצופה עקב הגבלת כהונה.

ב-17 באוקטובר 1973, בעת שכיהן כמושל, טען גיליגן שראה עצם בלתי מזוהה כאשר נהג ברכבו ליד אן ארבור, מישיגן. במסיבת עיתונאים הוא הכריז: "ראיתי [עצם בלתי מזוהה] אחד באותו לילה, כה יעזור לי האל. אני רציני לחלוטין. ראיתי אותו".

חיים אישיים
ב-1945 נשא גיליגן לאישה את מרי קתרין דיקסון, שנפטרה ב-1996. ב-2000 הוא נישא בשנית לסוזאן פרימונט. גיליגן היה אביהם של ארבעה ילדים, כולל קתלין סבליוס, שכיהנה כמושלת קנזס ולאחר מכן כמזכירת הבריאות ושירותי האנוש של ארצות הברית. גיליגן וסבליוס הם האב והבת היחידים שנבחרו שניהם כמושלים של מדינות ארצות הברית.

ג'קון ג'יי גיליגן נפטר בביתו שבסינסינטי ב-26 באוגוסט 2013, בגיל 92, כתוצאה מכשל לבבי. הוא תרם את גופתו למדע. על שמו קרוי מכלול במרכז הירידים של אוהיו שבקולומבוס.

קישורים חיצוניים

 
 ג'ון ג'יי גיליגן באתר אגודת המושלים הלאומית 
 
 
 ג'ון ג'יי גיליגן באתר The Political Praveyard

הערות שוליים

מושלי אוהיו
מושלי מדינות ארצות הברית מהמפלגה הדמוקרטית
חברי בית הנבחרים של ארצות הברית מאוהיו
חברי בית הנבחרים של ארצות הברית מטעם המפלגה הדמוקרטית
אמריקאים ממוצא אירי
קצינים וחוגרים בצי ארצות הברית
קצינים אמריקאים במלחמת העולם השנייה
בוגרי אוניברסיטת נוטרדאם
בוגרי אוניברסיטת סינסינטי
תורמי גופתם למדע
אמריקאים שנולדו ב-1921
אמריקאים שנפטרו ב-2013